钦定古今图书集成/方舆汇编/边裔典/第094卷 > 明二
## 钦定古今图书集成/方舆汇编/边裔典/第094卷 > 明二

### 仁宗洪熙元年以中官山寿请赍敕谕黎利利仍寇掠不已

按《明外史安南传》：仁宗已践阼，大赦天下，因敕智善
抚之。而利已寇茶笼州，败方政军，杀指挥伍云。利未
叛时，与镇守中官山寿善。至是寿还朝，力言利与己
相信，今往谕之，必来归。帝曰：“此贼狡诈，若为所绐，则
其势益炽，不易制也。”寿叩头言：“如臣往谕而利不来，
臣当万死。”帝颔之，遣寿赍敕，授利清化知府，慰谕甚
至。敕甫降，利已寇清化，杀都指挥陈忠。洪熙初，元利
得敕无降意，即借抚愚。守臣佯言俟秋凉赴官，而寇
掠不已。智素无将略，惮贼因借抚，以愚中朝，且与方
政迕，遂顿兵不进。贼益无所忌，再围茶笼，智等坐视
不救。阅七月，城中粮尽。巡按御史以闻。奏至而仁宗
崩。

### 宣宗宣德元年讨安南黎利不克命成山侯王通为征夷将军都督通战败擅割清化以南地予贼又命安远侯柳升为总兵督师讨之

按《明外史安南传》：“宣宗初即位，敕责智及三司官，智
等不为意，茶笼遂陷，知州琴彭死之。尚书掌布、按二
司陈洽言：利虽乞降内携，既陷茶笼，复结玉麻土官、
老挝酋长与之同恶。始言俟秋凉，今秋已过。复言与
参政梁汝笏有怨。乞改授茶笼州，而遣逆党潘僚、路
文律等往嘉兴、广威诸州招集徒众，势日滋蔓。乞命”
总兵者速行剿灭。仁宗尝铸将军印，分颁边将。智得
征夷副将军印，又命安平伯李安往佐之。及洽奏上，
为降敕切责，期来春平贼。智始惧，与政薄可留关，败
还，至茶笼又败。政勇而寡谋，智懦而多忌，素不相能，
而山、寿专招抚，拥兵乂安不救，是以屡败。宣德元年
春，事闻，复降敕切责。当是时，渠魁未平，而小寇蜂起。
美留潘可利助逆，宣化周庄、太原黄庵等结云南宁
远州红衣贼大掠。帝敕沐晟剿宁远，又发西南诸卫
军万五千、广西弩手三千赴交阯，且敕老挝不得容
叛人。四月命成山侯王通为征夷将军，都督马瑛为
参将，往讨黎利。削陈智及方政职，充为事官。通未至，
贼犯清化，政不出战。都指挥王演击败之。帝有诏大
赦交阯罪人。黎利、潘僚降，亦授职。停采办金银香货，
冀以弥贼，而贼无悛心。政督诸军进讨，李安及都指
挥于瓒、谢凤、薛聚、朱广等先奔，政由此败。诏俱谪为
事官，立功赎罪。未几，智遣都指挥袁亮击贼黎善于
广威州，欲渡河。土官何《加伉》言有伏。亮不从。遣指挥
陶森、钱辅等渡河，中伏发，并死，亮亦被执。善遂分兵
三道犯交州。其攻下关者，为都督陈濬所败；攻边江
小门者，为李安所败，善夜走。通闻之，亦分兵三道出
击。马瑛败贼清威，至石室，与通会，俱至应平宁桥。士
卒行泥泞中，遇伏兵，大败，尚书陈洽死焉，通亦中胁
还。利在清化，闻之，鼓行至清潭，攻北江，进围东关。通
素无战功，以父真死事封，朝廷不知其庸劣，误用之。
一战而败，心胆皆丧，举动乖张，不奉朝命，擅割清化
以南地予贼，尽撤官吏军民还东关，惟清化知州罗
通不从。利移兵攻之不下。贼分兵万人围隘留关，百
户万琮奋击，乃退。帝闻通败，大骇，命安远侯柳升为
总兵官，保定伯梁铭副之，督师赴讨。又命沐晟为征
南将军，兴安伯徐亨、新宁伯谭忠为左右副将军，从
云南进兵。两军共七万馀人，复敕通固守俟升。
宣德二年，王通弃交阯，与黎利议和。因黎利诡称陈
氏有后，封陈暠为安南王。

按《明外史安南传》：“宣德二年春，利犯交州。通与战，斩
伪太监黎秘及太尉、司徒、司空等官，获首级万计。利
破胆奔遁，诸将请乘势追之，通逗遛三日，贼知其怯，
复立寨濬濠，四出剽掠。三月复发三万三千人从柳升、沐晟征讨。贼分兵围丘温，都指挥孙聚力拒之。先
是，贼以昌江为大军往来要道，发众八万馀人攻之”，
都指挥李任等力拒，杀贼甚众。阅九月，诸将观望不
救，贼惧升大军至，攻益力。夏四月，城陷，任死之。时贼
围交州久，通闭城不敢出，贼益易之，致书请和。通欲
许之，集众议。按察使杨时习曰：“奉命讨贼，与之和而
擅退师，何以逃罪？”通怒，厉声叱之，众不敢言，遂以利
书闻。升奉命久，俟诸军集，九月，始抵隘留关。利既与
通有成言，乃诡称陈氏有后，率大小头目具书诣升
军，乞罢兵，立陈氏裔。升不启封，遣使奏闻。无何，升进
薄倒马坡，陷殁，后军相继尽殁。通闻，惧甚，大集军民
官吏，出下哨河，立坛与利盟誓，约退师。遂遣官偕贼
使奉表及方物进献。沐晟军至水尾，造船将进，闻通
已议和，亦引退。贼乘之，大败。鸿胪寺进《贼与升书》，略
言：“高皇帝龙飞安南，首朝贡，特蒙褒赏，锡以玉章。后
黎贼篡弑，太宗皇帝兴师讨灭，求陈氏子孙。陈族避
祸，方远窜，故无从访求。今有遗嗣，暠潜身老挝二十
年，本国人民不忘先王遗泽，已访得之。倘蒙转达黼
宸，循太宗皇帝继绝明诏，还其爵土，匪独陈氏一宗，
实蛮邦亿万生民之幸。”帝得书颔之。明日，《暠表》亦至，
自称先陈王暊三世嫡孙，其词与《利书》略同。帝心知
其诈，欲借此息兵，遂纳其言。初，帝嗣位，与杨士奇、杨
荣语交阯事，即欲弃之。至是以《表》示廷臣，谕以罢兵
息民意。士奇、荣力赞之。惟蹇义、夏原吉不可。然帝意
已决，廷臣不敢争。十一月朔，命礼部左侍郎李琦、工
部右侍郎罗汝敬为正使，右通政黄骥、鸿胪卿徐永
达为副使，赍诏抚谕安南人民，尽赦其罪，与之更新，
令具陈氏后人之实以闻。因敕利以兴灭继绝之意，
并谕通及三司官尽撤军民北还。诏未至，“通已弃交
阯，由陆路还广西；中官山寿、马骐及三司守令，由水
路还钦州。凡得还者止八”万六千人，为贼所杀及拘
留者不可胜计。天下举疾通弃地殃民，而帝不怒也。
按《明一统志》，“宣德二年，黎利势屈，始奉表乞立陈氏
后曰暠者，主其国，诏封为安南王。”

宣德六年，命礼部侍郎章敞、右通政徐琦赍敕印命
黎利权署安南国事。

按：《明外史安南传》：“宣德三年夏，通等至京，文武诸臣
合奏其罪，廷鞫具服，乃与陈智、马瑛、方政、山寿、马骐
及布政使弋谦，俱论死下狱，籍其家，而帝终不诛，长
系待决而已。骐恣虐激变，罪尢重，而谦实无罪，皆同
论，时议非之。廷臣复劾沐晟、徐亨、谭志逗遛及丧师
辱国”罪，帝不问。琦等还朝，利遣使奉表谢恩，诡言暠
于正月物故，陈氏子孙绝国，人推利守其国，谨俟朝
命。帝亦知其诈，不欲遽封，复遣汝敬、永达谕利及其
下令访陈氏，并尽还官吏人民及其眷属。四年春，汝
敬等还，利复言：“陈氏无遗种，请别命。”因贡方物及代
身金人。又言：“臣九岁女，遭乱离散，后知马骐携归充
宫婢。臣不胜儿女，私冒昧以请。”帝心知陈氏即有后，
利必不言，然以封利无名，复命琦、汝敬敕谕再访，且
以利女病死告之。五年春，琦等还，利遣使贡金银器、
方物，复饰词具奏，并具头目耆老奏，请令利摄国政
使臣归。帝复以访陈氏裔还中国遗民二事谕之，而
词不甚坚。六年夏，利遣使谢罪，且以二事饰词对而
进。头目耆老奏，仍为利乞封，帝乃许之。命礼部右侍
郎章敞、右通政徐琦赍敕印，命权署安南国事。利遣
使赍表及金银器、方物，随敞等入贡。

宣德七年二月，随敞等入贡，达京师。北还，利及使臣
皆有赐。

按：《明外史安南传》云云。

宣德八年，安南黎利死，命其子麟权署国事。

按《明外史安南传》：“宣德八年八月来贡，命兵部侍郎
徐琦等与其使偕行，谕以顺天保民之道，是年利卒。
利虽受命，其居国称帝，纪元顺天，建东西二都，分十
三道，曰山南、京北、山西、海阳、安邦、谅山、太原、明光、谅
化、清华、乂安、顺化、广南，各设承政司、宪察司、总兵使
司拟中国三司，东都在交州府，西都在清华府，置百”
官，设学校，以经义、诗赋二科取士，彬彬有华风焉。僭
位六年，私谥太祖子《麟继》麟一名龙。自是其君长皆
有二名，以一名奏天朝，贡献不绝，如常制。麟遣使告
讣，命侍郎章敞、行人侯琎敕麟权署国事。

宣德九年，安南权署国事麟遣使入贡谢恩。

按：《明外史安南传》云云。

### 英宗正统元年封麟为安南国王

按《明外史安南传》：“正统元年四月，以宣宗宾天，遣使
进香。又以英宗登极及尊上太皇太后、皇太后位号，
并遣使表贺，贡方物。闰六月复贡。帝以陈氏宗支既
绝，欲使麟正位，下廷议，咸以为宜。乃命兵部右侍郎
李郁、左通政柰亨赍敕印封麟为安南国王。”

正统二年，安南国王麟遣使入贡谢恩。又遣使谢思
郎州土官侵掠之罪。

一村。帝命给事中汤鼐、行人高寅敕麟还侵地。麟奉
命遣使谢罪，而诉安平、思陵土官侵掠思郎，帝令守
臣严饬。”

正统七年，安南王麟卒，册封其子濬为国王。

按《明外史安南传》：“正统七年，安南贡使还，令赍皮弁
冠服、金织袭衣，赐其王。是岁，麟卒，私谥太宗。其改元
二：绍平六年，大宝三年。子濬继，一名墓隆，遣使告讣，
命光禄少卿宋杰、兵科都给事中薛谦持节册封为
国王。”

### 代宗景泰元年敕安南王濬归所掠占城王及人口濬不奉诏

按《明外史安南传》：“濬遣将侵占城，夺新州港，掳其王
摩诃贲该以归。帝为立新王。摩诃贵来，敕安南使谕
濬，归其故王。濬不奉诏，侵掠人口至三万三千馀，占
城入诉。”

景泰二年，赐安南锦彩。

按《明会典》：“景泰二年，照朝鲜国宣德十年例，给赐彩
段十表里，锦四段。”

景泰四年，安南王濬遣使贺册立皇太子。

### 英宗天顺元年安南遣使入贡乞赐衮冕如朝鲜例不从其使者乞以土物易书籍药材从之

天顺二年，安南遣使“贺英宗复辟。”

按：以上《明外史安南传》云云。

天顺三年，安南谅山王琮弑濬自立，既为国人，诛之，
濬弟灏嗣位。

按：《明外史安南传》：“天顺三年十月，其庶兄谅山王琮
弑之而自立。濬改元二：大利十一年，延宁六年，私谥
仁宗。琮一名宜民，篡位九月，改元天与，为国人所诛，
贬厉德侯，以濬弟灏继。灏一名思诚。初，琮弑，濬以游
湖溺死，奏天朝不知，将遣官吊祭。琮恐天使至，觉其
情，言礼不吊溺，不敢烦天使。帝即已之。其使者言濬”
无子，请封。琮乃命通政参议尹旻、礼科给事中王豫
往封。未入境，闻琮已诛，灏嗣位，即却还。灏连遣使朝
贡请封。礼官疑其诈，请命广西守臣核实奏请，从之。
其使臣言：“《礼》，生有封，死有祭。今濬死既白，请赐祭。”乃
命行人往祭。

天顺六年，封濬弟灏为“安南国王。”

按《明外史安南传》：“天顺六年二月，命侍读学士钱溥、
给事中王豫，封灏为国王。”

### 宪宗成化元年安南国王灏遣使进香命赴裕陵行礼

按《明外史安南传》：“宪宗践祚，命尚书卿凌信、行人卲
震赐王及妃彩币。灏遣使来贡，因请冕服，不从，但赐
皮弁冠服及纱帽、犀带。成化元年八月，以英宗宾天，
遣使进香，命赴裕陵行礼。灏雄桀自负，国富兵强，辄
坐大”

成化四年四月，安南发兵侵据广西、凭祥。帝闻，命守
臣谨备之。

按：《明外史安南传》云云。

成化七年，安南王灏假道云南，大扰边地，诏守臣诘
之。又奏称“占城之破，不系侵夺。”是岁遣使贺册立皇
太子，诏禁饬之。

按《明外史安南传》：“成化七年，破占城，执其王盘罗茶
全。逾三年又破之，执其王盘罗茶悦。遂改其国为交
南州，设兵戍守。安南贡道故由广西。时云南镇守中
官钱能贪恣，遣指挥郭景赍敕取其货。灏素欲窥云
南，遂以解送广西龙州罪人为词。随景假道云南，入
京索夫六百馀，且发兵继其后，云南大扰。兵部言，云”
南非贡道，龙州罪人宜解广西，不必赴京。乃令守臣
檄谕，且严边备。灏既得凭祥，灭占城，遂侵广东，琼、雷
盗珠池。广西之龙州、右平，云南之临安，广南镇安亦
数告变。诏守臣诘之，辄诡词对庙堂务姑息，虽屡降
敕谕，无厉词。灏益玩侮无畏忌，言占城王盘罗茶全
侵化州道，为其弟盘罗茶悦所弑，因自立。及将受封，
又为子茶质苔所弑。其国自乱，非臣灏罪。中朝知其
诈，不能诘，但为好言，劝令还其土宇而已。久之，灏奏
言：“占城非沃壤，家鲜积贮，野绝桑麻。山无金宝之收，
海乏鱼盐之利，止产象牙、犀角、乌木、沈香。得其地不
可居，得其民不可使，得其货不足富，此臣不侵夺占
城故也。”明诏令臣复“其土宇，乞遣朝使申画郊圻，俾
两国边陲休息，臣不胜至愿。”时占城久为所据，而其
词诞如此。先是，安南入贡，多携私物，道凭祥、龙州，乏
人转运，辄兴仇衅。会遣使贺册立皇太子，有诏禁饬
之。

成化十五年，安南王灏侵掠邻国。廷议令云南、两广
守臣戒边备。

按《明外史安南传》：“成化十五年冬，灏遣兵八百馀人，
越云南蒙自界，声言捕盗，擅结营筑室以居。守臣力
止之，始退。灏既破占城，志意益广，亲督兵九万，开山
为三道，攻破哀牢，侵老挝，复大破之，杀宣慰刀板雅兰掌父子三人，其季子伯雅赛走八百以免。灏复积
粮练兵，颁伪敕于车里，征其兵合攻八百，将士暴死”
者数千，咸言为雷霆所击。八百乃遏其归路，袭杀万
馀人，灏始引还。帝下廷议，请令广西布政司檄灏敛
兵云南，两广守臣戒边备而已。既而灏抵未侵老挝，
且不知八百疆宇何在，语甚诳诞。帝复慰谕之，迄不
奉命。

成化十七年敕“安南王灏睦邻。既使臣入贡，请冠带。”
许之。

按《明外史安南传》：“成化十七年秋，满剌加亦以被侵
告，帝敕使谕令睦邻保国。未几，使臣入贡，请如暹罗、
瓜哇例，赐冠带。许之，不为例。”

### 孝宗弘治元年安南使臣来贡

按《明外史安南传》：“孝宗践祚，命侍读刘戬诏谕其国。
其使臣来贡，以大丧免引奏。”

弘治三年，占城王愬《安南》见侵。兵部马文升召安南
使臣戒谕之。

按《明外史安南传》：“弘治三年时占城王古来以天朝
力得还国，复愬安南见侵。兵部尚书马文升召安南
使臣曰：‘归语尔主，各保疆土享太平。不然，朝廷一旦
赫然震怒，天兵压境，如永乐朝事，尔主得毋悔乎’？安
南自是有所畏。”

弘治十年，安南王灏卒，子晖嗣位，遣使告讣，寻赐弁
服。使臣乞改赐，不许。

按《明外史安南传》：“弘治十年二月，灏卒，私谥圣宗。其
改元二：光顺十年、洪德二十八年，子晖继，一名鏳，遣
使告讣，命行人徐钰往祭，寻赐晖皮弁服、金犀带。其
使臣言：国主受王封赐服与臣下无别，乞改赐。”礼官
言：“安南名为王，实中国臣也。嗣王新立，必赐皮弁冠
服，使不失主宰一国之尊。又赐一品常服，俾不忘臣”
事中国之义。今所请紊乱祖制，不可许。然此非使臣
罪，乃通事者导之妄奏，宜惩。帝特宥之。

弘治十七年五月，安南王晖卒。私谥“宪宗。”其改元曰
《景统子》。继一名敬，甫七月而卒，私谥“肃宗。”弟谊；继
一名璿。

按：《明外史安南传》云云。

### 武宗正德元年册安南王弟谊为国王按明外史安南传武宗践祚命修撰伦文叙给事中张弘至诏谕其国谊亦遣使告讣命官致祭如常仪

正德元年，册为王。谊宠任母党阮种、阮伯胜兄弟，恣
行威虐，屠戮宗亲，鸩杀祖母。种等怙宠窃权。

正德四年，安南王谊为阮种等所逼，自杀，立种弟伯
胜。国人诛之，立灏孙晭。
按《明外史安南传》：“正德四年十一月，逼谊自杀，拥立
其弟伯胜。贬谊为厉愍王。国人黎广等诛之，立灏孙
晭，改谥谊威穆帝。”谊在位四年，改元端庆。晭一名滢。
正德七年，安南王灏孙晭受封，多行不义。
按《明外史·安南传》云云。

正德十一年，安南官陈暠与二子《昺昇》弑其王晭而
自立。大臣阮弘裕等讨之，乃共立晭兄子𬤝。后𬤝请
封，以国乱不果。

按《明外史安南传》：“正德十一年四月，社堂烧香官陈
暠与二子昺、昇作乱，杀晭而自立，诡言前王陈氏后，
仍称大虞皇帝，改元应天，贬晭为灵隐王。晭臣都力
士莫登庸初附暠，后与黎氏大臣阮弘裕等起兵讨
之，暠败走，获昺及其党陈璲等。暠与昇奔谅山，道据
长宁、太原、清节三府自保。登庸等乃共立晭兄灏之”
子𬤝，改谥“晭《襄翼帝》。”晭在位七年，改元“洪顺。”𬤝将请
封，因国乱不果。以登庸有功，封武川伯，总水陆诸军。
既握兵柄，潜蓄异志。黎氏臣郑绥以𬤝徒拥虚位，别
立其族子酉榜，发兵攻都城，𬤝出走。登庸击破绥兵，
捕酉榜杀之，益恃功专恣，遂逼妻𬤝母迎𬤝归，自为
太傅、仁国公。十六年率兵攻陈暠，暠败走死。

### 世宗嘉靖元年安南莫登庸谋弑其主𬤝𬤝间行免登庸立其弟懬按明外史安南传嘉靖元年登庸自称安兴王谋弑

𬤝𬤝母以告，乃与其臣杜温润间行以免，居于清华。
《登庸》立其庶弟懬，迁居海东长庆府。世宗践祚，命编
修孙承恩、给事中俞敦诏谕其国，至龙州，闻其国大
乱，道不通，乃却还。

嘉靖四年。安南国主黎𬤝。间道请封。阻于登庸
按《明外史安南传》。“嘉靖四年夏。𬤝遣使间道通贡。并
请封。为登庸所阻。”

嘉靖五年，登庸为其自立国主懬，求封
按《明外史安南传》：嘉靖五年春，登庸赂钦州判官唐
清，为懬求封。总督张嵿逮清，死于狱。
嘉靖六年，安南登庸篡懬自立
按《明外史安南传》：嘉靖六年三月，登庸令其党范嘉
谟伪为懬禅诏，篡其位，改元明德。立子方瀛为皇太
子。旋鸩杀懬，谥为恭皇帝。逾年，遣使来贡，至谅山城，
被攻而还嘉靖九年，登庸禅位于其子方瀛，其年黎𬤝卒。
按《明外史安南传》：嘉靖九年正月，登庸禅位于方瀛，
自称太上皇，移居都斋海阳，为方瀛外援。作《大诰》五
十九条，颁之国中。方瀛改元大正，其年九月，黎𬤝卒
于清华，国亡。

嘉靖十五年，遣官勘安南篡弑罪人主名，议征之。中
永言“安南频奉表贡，为守臣所拒。”又命俟勘官还，更
议。

按《明外史安南传》：“‘嘉靖十五年冬，皇太子生，当颁诏
安南。礼官夏言言：安南不贡已二十年，两广守臣谓
黎𬤝、𥟖懬均非黎晭应立之嫡，莫登庸、陈暠俱彼国
篡逆之臣，宜遣官按问，求罪人主名。且前使既以道
阻不通，今宜暂停使命’。帝以安南叛逆昭然，宜亟遣
官往勘，而命言会兵部议征讨。于是言及本兵张瓒”
等力言：“逆臣篡主夺国，朝贡不修，决宜致讨。乞先遣
锦衣官二人往核其实。敕两广、云南守臣整兵积饷，
以俟师期。”制可。乃命千户陶凤仪、郑玺等分往广西、
云南诘罪人主名，而敕四川、贵州、湖广、福建、江西守
臣预备兵食候征调。户部侍郎唐胄上疏，力陈用兵
七不可。中、永言：“安南虽乱，犹频奉表笺，具方物款关
求入。守臣以其姓名不符，拒之。是彼欲贡不得，非负
固不贡也。”章下兵部，亦以为然，命俟勘官还更议。
嘉靖十六年，安南黎宁遣人陈登庸篡弑状，言宁即
𬤝子，国人立宁权主国事。是年登庸父子奉表乞降。
按《明外史安南传》：嘉靖十六年二月，安南黎宁遣国
人郑惟憭等赴京，备陈登庸篡弑状，言：“宁即𬤝子。𬤝
卒，国人立宁为世孙，权主国事。屡驰书边臣告难，俱
为登庸邀杀。乞兴师问罪，亟除国贼。”时严嵩掌礼部，
谓其言未可尽信，请羁之，待勘官回奏。从之。寻召凤
仪等还，命礼、兵二部会廷臣议，列登庸十大罪，请大
振宸断，克期徂征。起右都御史毛伯温于家，参赞军
务。命户部侍郎胡琏、高公韶先驰云、贵、两广调度军
食。以都督佥事江桓、牛桓为左右副总兵，督军征讨。
其大将需后命，兵部复奉诏条用兵机宜十二事，独
侍郎潘珍持不可，抗疏切谏。帝怒，褫其职。两广总督
潘旦亦驰疏请停前命，言：“朝廷方兴问罪之师，登庸
即有求贡之使，宜因而许之戒严观变，以待彼国之
自定。”严嵩、张瓒窥帝旨，力言不可宥，且言黎宁在清
都图恢复，而旦谓彼国俱定，上表求贡，决不可许。旦
疏遂寝。五月，伯温至京，奏上《方略》六事，以旦不可共
事，请易之。优旨褒答。及兵部议上，帝意忽中变，谓黎
宁诚伪未审，令三方守臣从宜抚剿，参赞督饷大臣
俱暂停旦调用，以张经代之。未几，御史徐九皋、给事
中谢廷茝以修省陈言，亦请罢征南之师。至八月，云
南巡抚汪文盛以获登庸间谍及所撰伪《大诰》上闻。
帝遂发怒，命守臣仍遵前诏征讨。时文盛招纳黎氏
旧臣武文渊，得其进兵地图，谓登庸必可破，遂上之
于朝。而广东按臣余光言：“莫之篡黎，犹黎之篡陈，不
足深校。但当罪其不庭，责以称臣修贡，不必远征，疲
敝中国。臣已遣使宣谕，彼如来归，宜因而抚纳帝罪，
以轻率夺禄一年，帝之命从宜抚剿也。”文盛即传檄
安南，登庸能束身归命，籍上舆图，待以不死。于是登
庸父子遣使奉表乞降，且投牒文盛及黔国公沐朝
辅，具述黎氏衰乱，陈暠叛逆，已与方瀛有功，为国人
归附；所有土地，已载《一统志》中。乞贳其罪戾，修贡如
制。

嘉靖十九年，登庸诣军门降。事定，疏闻。削安南国为
安南都统使司，授登庸都统。更令核黎宁系黎氏真
伪。

按《明外史安南传》：“嘉靖十七年三月，朝辅等奏闻，而
黎宁承前诏，惧天朝竟纳其降，备以本国篡弑始末
及军马之数，水陆进兵道里来上。俱下兵部集廷臣
议，佥言黎氏罪不可赦，亟宜进师，请以原推咸宁侯
仇鸾总督军务，伯温仍为参赞。从之。”张经上言：“安南
进兵之道有六，兵当用三十万；一岁之饷当用百六
十万，造舟、市马、制器、犒军诸费，又须七十馀万。若兵
未可期月，期费尚不止此。况我调大众涉炎海，与彼
自战其地者，劳逸殊势，不可不审处也。”疏方上，而钦
州知州林希元又力陈登庸可取状。兵部不能决，复
请廷议。及议上，率多前所已奏者。帝不悦曰：“朕闻卿
士大夫私议，咸谓不当兴师。尔等职司邦政，漫无主
持，悉委之会议。既不协心谋国，其已之鸾、伯温别用。”
十八年二月册建皇太子，当颁诏安南，特起黄绾为
礼部尚书，学士张治副之，往使其国。命甫下，方瀛遣
使上表降，并籍其土地户口，听天朝处分。凡为府五
十有三，州四十有九，县一百七十有六。帝纳之，下礼、
兵二部协议。至七月，绾犹未行。以忤旨落职，遂停使
命。初，征讨之议发自夏言。帝既责绾，因发怒曰：“安南
事本一人倡，众皆随之，乃讪上听言计，共作慢词。此
国应弃应讨，宜有定议。”兵部即集议以闻。于是瓒及
廷臣惶惧，请如前诏，仍遣鸾、伯温南征。如登庸父子束手归命，无异心，则待以不死。从之。登庸闻，大喜。十
九年，伯温等抵广西，传檄谕以纳款宥罪意。时方瀛
已卒，登庸即遣使请降。十一月率从子文明及部目
四十二人入镇南关，囚首徒跣，匍匐叩头，坛上进降
表。伯温称诏赦之。复诣军门，匍匐再拜，上土地军民
籍，请奉正朔，永为藩臣。伯温等宣示威德，令归国，俟
命，事乃定。疏闻，帝大喜，命削安南国为安南都统使
司，授登庸都统使，秩从二品，银印。旧所僭拟制度悉
除去，改其十三道为十三宣抚司，各设宣抚、同知、副
使、佥事，听都统黜陟。广西岁给《大统历》，仍三岁一贡
以为常。更令核黎宁真伪，果黎氏后，割所据四府奉
其祀事，否则已之。制下，登庸𢙀惕受命。
嘉靖二十年改都统使令广西布政司每年印给《大
统历》一千本。

按《明会典》云云。

嘉靖二十一年。令都统使仍照安南国王例给赏
按《明会典》云云。

嘉靖二十二年二月，登庸卒，方瀛子福海嗣。遣宣抚
同知阮敬典等来朝。

按：《明外史安南传》云云。

按：《明会典》：“嘉靖二十二年，安南都统使司差来人员
下程减旧例三分之一。”

嘉靖二十五年，安南都统使福海卒，子宏瀷嗣，遣使
来贡。礼官以其国内乱，止来使弗进，令守臣核所当
立者。

按《明外史安南传》：“嘉靖二十五年五月，福海卒，子宏
瀷嗣。初，登庸以石室人阮敬为义子，封西宁侯。敬有
女嫁方瀛次子敬典，因与方瀛妻武氏通，得专兵柄。
宏瀷立方五岁，敬益专恣用事。登庸次子正中、文明
避之都斋，其同辈阮如桂、范子仪等亦避居田里。敬
举兵逼都斋，正中、如桂、子仪等御之不胜，正中、文明”
率家属奔钦州，子仪收残卒遁海东。敬诡称“宏瀷殁，
迎立正中”为词，犯钦州，为参将俞大猷所败，诛死。宏
瀷初立时，遣使黎光贲来贡。至南宁，守臣以闻。礼官
以国乱名分未定，止来使勿进，令守臣核所当立者。
嘉靖三十年命授宏瀷都统，使会部人来攻，宏瀷奔
海阳。

按《明外史安南传》：“嘉靖三十年，事白，命授宏瀷都统，
使赴关领牒，会部目黎伯骊与黎宁臣、郑检合兵来
攻。宏瀷奔海阳，不克赴。光贲等留南宁且十五年，其
偕来使人，物故大半。宏瀷祈守臣代请，诏许入京。其
都统告身，仍俟宏瀷赴关则给。”

嘉靖四十三年二月，宏瀷卒，子“茂洽嗣。”

按：《明外史安南传》云云。

### 神宗万历三年安南都统使莫茂洽遣使谢恩时黎宁臣郑检子松立黎维潭世居清华自为一国

按：《明外史安南传》：“万历元年，授都统使。三年七月，遣
使谢恩，贺即位，进方物，又补累年所缺之贡。然是时
莫氏渐衰，黎氏复兴，时相构兵，其国益多。故始黎宁
之据清华也，仍僭帝号。以嘉靖九年改元元和。居四
年，为登庸所攻，窜占城界。国人立其弟宪，改元光照。
十五年六月，廉知宁所在，迎归清华，后迁于漆马江”
宁卒，其臣郑检立宁子宠。宠卒，无子，国人共立黎晖
四世孙维邦。维邦卒，检子松立其子维潭，世居清华，
自为一国。

万历四年定赐安南贡使之制。

按《明会典》：“万历四年，以庆谢补贡回赐，例外加彩段
四表里，锦二段。差来陪臣，每员彩段二表里，纱罗各
一匹，织金纻丝衣一套，折钞绢五匹，靴袜各一双，行
人从人有差。”

万历十九年，安南维潭渐强举兵攻茂洽。茂洽败，奔
喜林县。

按：《明外史安南传》云云。

万历二十年，郑松诱杀茂洽，夺其印。莫敬用等告难，
而黎维潭亦叩关求通贡使。

按《明外史安南传》：“万历二十年冬，松诱土人内应，袭
杀茂洽，夺其都统使印，亲党多遇害。有莫敦让者，奔
防城告难，总督陈蕖以闻。未几，松复擒敦让，势益张。
茂洽子敬恭与宗人履逊等奔广西思陵州，莫履机
奔钦州。独莫敬邦有众十馀万，起京北道，击走黎党
范拔萃、范百禄诸军，敦让得复归。众乃推敬邦署都”
统，诸流寓思陵、钦州者亦悉还。已而黎兵攻南策州，
敬邦被杀，莫氏势益衰。时敬恭、敬用屯谅山、高平，敬
璋屯东海、新安，惧黎兵追索，窜至龙州、凭祥界。令土
官列状告当事，而维潭亦叩关求通贡，识以“国王金
印。”

万历二十五年，授黎维潭安南都统使，而莫敬恭等
听居《高平》一郡。

按《明外史安南传》：“万历二十一年正月，广西巡抚陈
大科等上言，蛮邦易姓如奕棋，不当以彼之叛服为

窃谓黎氏擅兴之罪，不可不问，莫氏孑遗之绪，亦不
可不存。倘如先朝故事，听黎氏纳款而仍存莫氏，比
诸漆马江，以不翦其祀，于计为便。”廷议如其言。二十
二年七月，大科方遣官往察，敬用即使使叩军门告
难，且乞兵。二十三年秋，维潭亦使使谢罪求款。时大
科已为两广总督，与广西巡抚戴燿并以属左江副
使杨寅秋。寅秋窃计曰：“不拒黎，亦不弃莫，吾策定矣。”
两遣官往问，以敬恭等愿居高平来告，而维潭求款
之使亦数至。寅秋乃与之期，具报督抚。会敬璋率众
赴永安，为黎氏兵击败，海东、新安地尽失，于是款议
益决。然是时维潭负恢复名，不欲以登庸自处，无束
身入关意。寅秋复遣官谕之，其使者来报如约。至期，
忽言于关吏曰：“士卒饥病，款仪未备。且莫氏吾仇也，
栖之高平，未敢闻命。”遂中宵遁去。大科等疏闻，谓其
臣郑松专柄所致。已而维潭复使使叩关，白己非遁。
大科等再遣官谕之，维潭听命。二十五年正月，使使
请期寅秋，示以四月。届期，维潭至关外，译者诘以六
事：首擅杀。茂洽，曰：“复仇急，不遑请命”；次维潭；宗派，曰：
“世孙也。祖晖，天朝曾锡命”；次郑松，曰：“此黎氏世臣，非
乱黎氏也。然则何宵遁？”曰：“以仪物之不戒，非遁也，何
以用？”王章曰：“权仿为之，立销矣。”惟割高平居莫氏，犹
相持不决。复谕之曰：“均贡臣也。黎昔可栖漆马江，莫
独不可栖高平乎？”乃听命，授以款关仪节，俾习之。维
潭率其下入关，谒御幄，一如登庸旧仪。退谒寅秋，请
用宾主礼，不从，四拜成礼而退。安南复定，诏授维潭
都统使，颁历奉贡，一如莫氏故事。先是，黎利及登庸
进代身，金人皆囚首面缚。维潭以恢复名正独立而
肃容，当事嫌其倨，今改制，乃为俯伏状，镌其背曰：“安
南黎氏世孙，臣黎维潭，不得匍匐天门，恭进代身。”金
人悔罪乞恩，自是安南复为黎氏有，而莫氏但保高
平一郡。

万历二十七年，黎维潭卒，子维新嗣，郑松专其柄。会
叛酋潘彦构乱，维新与松移保清化。

按：《明外史安南传》云云。

万历三十四年，授黎维新安南都统使。时莫氏宗党
犹侵轶边境。已而维新卒，子维祺嗣。

按《明外史安南传》：“万历三十四年，遣使入贡，命授都
统使。其时莫氏宗党多窜处海隅，往往僭称公侯伯
名号，侵轶边境，维新亦不能制。守臣檄问，数发兵夹
剿。虽应时破灭，而边方颇受其害。维新卒，子维祺嗣。”

### 熹宗天启四年发兵击莫敬宽胜之敬宽复逃入高平

按：《明外史安南传》：“天启四年，发兵击莫敬宽，胜之，杀
其长子，掠其妻妾及少子以归。敬宽与次子逃入山
中，复回高平，其势益弱。”然迄明之世，二姓分据，终不
能归。一云：“安南都会在交州，即唐都护治所。其疆域
东距海，西接老挝，南渡海即占城，北连广西之思明、
南宁、云南之临安、元江。土膏腴，气候热，糓，岁二稔。人”
性犷悍。驩、演二州多文学，交、爱二州则多倜傥士，较
他方为异。

### 皇清

### 世祖章皇帝顺治十八年

《大清会典》。“顺治十八年，广东巡抚奏称：安南国王黎”

维祺差官奉

表投诚，礼部题准，照琉球国例颁赐。

《敕谕》一道、付差官赍捧还国。并赏给银缎等物